HMS Bounty

O HMS Bounty foi un barco de vela da armada británica no que tivo lugar o 28 de abril de 1789 un motín. O barco fora un cargueiro, ata ser adquirido pola armada dous anos antes co fin de transportar froitos do pan dende Tahití ata o Caribe. Os froitos do pan debían constituír un alimento barato para os escravos que traballaban nas plantacións de cana de azucre.

O barco, "HMAV Bounty" (HMAV = His Majesty's Armed Vessel, ou sexa, veleiro armado da súa maxestade), partiu o 23 de decembro de 1787 dende Inglaterra, baixo o mando do capitán William Bligh, que tiña 33 anos de idade e servira como navegante ás ordes do capitán James Cook. A tripulación estaba formada por 44 homes. A rota que se lle indicou ao capitán para chegar cedo a Tahití foi a que pasa polo sur de América, arrodeando o Cabo de Fornos. Con todo, Bligh atopou alí unha tempestade que lle impediu avanzar, de xeito que tras 30 días tentándoo abandonou e colleu a rota alternativa polo sur de África. O Bounty chegou finalmente a Tahití o 25 de outubro de 1788, tras dez meses de navegación, e varios meses máis tarde do previsto. 
miniatura|esquerda|200px|O motín do Bounty.
Por mor do atraso en chegaren, Bligh e mailos seus homes tiveron que ficar cinco meses na illa, xa que non era o tempo no que se puidese transplantar botóns do froito do pan. A tripulación comezou a se afacer  aos costumes dos nativos e a esquecer a súa condición de mariñeiros ingleses. Moitos deles estableceron relacións con mulleres de Tahití. O primeiro oficial, Fletcher Christian, casou incluso cunha delas.

Finalmente puideron recoller botóns do froito do pan e, moi a pesar dunha parte da tripulación, o Bounty partiu rumbo ao Caribe o 4 de abril de 1789. Na mañá do 28 de abril produciuse a rebelión, capitaneada por Fletcher Christian. 11 homes seguiron a Christian, mentres que outros 31 foron leais a Bligh. Os amotinados embarcaron ao capitán, xunto con 18 mariñeiros leais, nun bote, provisto dunha vela, un sextante e máis un cronómetro mariño. Os outros 13 mariñeiros leais ao capitán tiveron que ficar a bordo do Bounty por carencia de espazo no bote.

miniatura|200px|esquerda|William Bligh

Bligh realizou unha fazaña de navegación e chegou tras 41 días ata a illa de Timor, por onde pasaban barcos ingleses. Percorrera unhas 5.800 millas e perdera un só home, morto nun enfrontamento con nativos hostís dunha illa onde intentara recalar para recoller auga e víveres. Cando chegou a Londres, o almirantado deulle a razón a Bligh e confirmoulle no seu posto na armada real.

En canto a Christian e os amotinados, volveron a Tahití, onde quedaron 16 homes á espera de que chegase un barco inglés que os lévara á patria. Christian partiu de novo no Bounty, levando consigo oito mariñeiros, así coma seis homes e once mulleres de Tahití, unha delas cun bebé. Os homes nativos axudarían nas tarefas do barco. Debían agocharse para non seren apreixados endexamais por un barco da armada británica, xa que os amotinados eran condenados á morte.

De xeito casual, Christian e mailos seus homes avistaron a illa de Pitcairn, no cabo oeste do arquipélago de Tahití, que por aquel entón figuraba nas cartas mariñas nunha posición errónea. Decidiron agocharse alí, xa que o erro cartográfico reduciría a probabilidade de que fosen localizados. O 23 de xaneiro de 1790 queimaron o Bounty, para que non se visen os seus mastros dende lonxe e para borrar toda pegada material do motín.

En 1808 apareceu o primeiro barco, que resultou ser americano. Christian e algúns outros morreran. Con todo, aínda hoxe viven en Pitcairn descendentes dos amotinados do Bounty e das súas mulleres tahitianas.

 Véxase tamén 
 Outros artigos 
 Motín do HMS Bounty

 Ligazóns externas 
 Official website of the Replica Bounty III in Hong Kong
 Replica Bounty official site
 Complete Official Logbook of the Bounty
 H.M.A.V. Bounty - Official Pitcairn Coinage

Categoría:HMS Bounty
Categoría:Barcos de 1784